b'\n_START_ARTICLE_\nKapillaarelektroforees\n_START_PARAGRAPH_\nKapillaarelektroforees (l\xc3\xbchend KE v\xc3\xb5i CE \xe2\x80\x93 capillary electrophoresis) on anal\xc3\xbc\xc3\xbctilises keemias kasutatav elektriliselt laetud (ioonsete) osakeste lahutamise meetod, mis t\xc3\xb6\xc3\xb6tati v\xc3\xa4lja 1960. aastatel._NEWLINE_Modifitseeritud kapillaarelektroforeesi meetodid v\xc3\xb5imaldavad lahutada ka neutraalseid orgaanilisi \xc3\xbchendeid, biomolekule jm. See \xc3\xbcletab k\xc3\xb5rgsurve vedelikukromatograafia (HPLC) v\xc3\xb5imalusi, kui tegu on suurte molekulidega v\xc3\xb5i kui saadava proovi kogus on v\xc3\xa4ga v\xc3\xa4ike.\n_START_SECTION_\nKirjeldus\n_START_PARAGRAPH_\nElektroforees on anal\xc3\xbc\xc3\xbctide lahutamise meetod, kus laetud osakesed liiguvad elektrijuhtivust omavas vedelas keskkonnas elektriv\xc3\xa4lja m\xc3\xb5jul. Laengut kandva osakese liikumise kiirus on v\xc3\xb5rdeline elektriv\xc3\xa4lja tugevusega ja osakese ioonlaenguga ning p\xc3\xb6\xc3\xb6rdv\xc3\xb5rdeline osakese raadiusega ja keskkonna viskoossusega. Elektromigratsioonil p\xc3\xb5hinevad olulised ainete lahutusmeetodid on geelelektroforees ja kapillaarelektroforees._NEWLINE_Kapillaarelektroforeesi korral viiakse elektroforeesi protsess l\xc3\xa4bi 25\xe2\x80\x93100-mikromeetrise sisediameetriga kvarts-, klaas- v\xc3\xb5i pol\xc3\xbcmeerses kapillaaris, mis on t\xc3\xa4idetud t\xc3\xb6\xc3\xb6lahusega (elektrol\xc3\xbc\xc3\xbcdiga) ja millele rakendatakse k\xc3\xb5rgepinge 10\xe2\x80\x9330 kV. Proovi sisestamise j\xc3\xa4rel hakkavad selle komponendid elektriv\xc3\xa4ljas elektroosmootse voo m\xc3\xb5jul liikuma erineva kiirusega vastavalt osakeste laengule ja m\xc3\xb5\xc3\xb5tmetele, mist\xc3\xb5ttu toimub nende lahutamine tsoonideks. Kapillaari l\xc3\xb5puosas olevas detekteerimispunktis (levinumad on UV-, elektrijuhtivus- ja fluorestsentsdetektorid) registreeritakse komponentide kontsentratsioonile vastavad signaalid (piigid) ajalises j\xc3\xa4rjestuses, saadakse elektroferogramm._NEWLINE_Kapillaarelektroforeesi seade (lihtsustatud skeem on joonisel) koosneb k\xc3\xb5rgepinge allikast, mis on \xc3\xbchendatud elektrol\xc3\xbc\xc3\xbcdi lahust (puhverlahust) sisaldavate anumatega, millest \xc3\xbches on anood ja teises katood. Neid anumaid \xc3\xbchendab sama elektrol\xc3\xbc\xc3\xbcdilahusega t\xc3\xa4idetud kapillaar, selle katoodipoolne osa l\xc3\xa4bib tajuri, mille signaal saadetakse registreerimisseadmesse. Anal\xc3\xbc\xc3\xbcsitava proovi kapillaari sisestamiseks \xc3\xbchendatakse selle anoodipoolne ots ja pingeallikas l\xc3\xbchiajaliselt proovi sisaldavasse anumasse. K\xc3\xb5rgepinge toimel liiguvad kapillaaris molekulid ja ioonid katoodi poole, ehkki erinevate kiirustega. Kapillaari efektiivne pikkus, kus toimub anal\xc3\xbc\xc3\xbctide lahutamine, on anoodist kuni detektorini._NEWLINE_See on osutunud efektiivseks meetodiks orgaaniliste biomakromolekulide, n\xc3\xa4iteks nukleiinhapped, peptiidid, proteiinid, s\xc3\xbcsivesikud, lipiidid jm lahutamisel.\n_START_SECTION_\nKapillaarelektroforeesi uurimine Eestis\n_START_PARAGRAPH_\nSelle uurimissuuna juured ulatuvad omaaegse TA Keemia Instituudi anal\xc3\xbc\xc3\xbctilise keemia osakonda, kus hakati v\xc3\xa4lja t\xc3\xb6\xc3\xb6tama arvutite juhitavaid efektiivseid instrumentaalanal\xc3\xbc\xc3\xbcsi meetodeid. 1991. aastal alustati Mihkel Kaljuranna initsiatiivil kapillaarelektroforeesi (CE) kui uue perspektiivse lahutusmeetodi arendamist. Esimene seade oli omaehitatud kasutades v\xc3\xa4rvitelerit, k\xc3\xb5rgepinge allikat, laenatud kapillaarijupikest ja kellegi \xc3\xa4ravisatud fluorestsentsdetektorit. Edasi tuli vastavat aparatuuri t\xc3\xa4iustada ja leida kasutusalasid. Ehitati veel mitu arvutiga \xc3\xbchendatud seadet._NEWLINE_Seoses TA Keemia Instituudi tegevuse l\xc3\xb5petamisega ja professor Mihkel Kaljuranna uurimisgrupi \xc3\xbcleviimisega kandus 2002. aastal kapillaarelektroforeesiga seotud teadust\xc3\xb6\xc3\xb6 TT\xc3\x9c keemiainstituuti._NEWLINE_V\xc3\xa4lja on t\xc3\xb6\xc3\xb6tatud kapillaarelektroforeesi automatiseerimise ja komputeriseerimise s\xc3\xbcsteeme, spetsiifilisi proovi sisestamise s\xc3\xbcsteeme, siduss\xc3\xbcsteeme teiste meetoditega kombineerimiseks (LC-CE, CE-MS) ning portatiivseid kapillaarelektroforeesi aparaate. Uuritud on kapillaarelektroforeesi rakendusi taimsete antioks\xc3\xbcdantide (biofenoolide) aktiivsuse m\xc3\xa4\xc3\xa4ramiseks, valkude ja bioaktiivsete \xc3\xbchendite vaheliste vastasm\xc3\xb5jude uurimiseks ning mitmesuguste protsesside seireks, n\xc3\xa4iteks fenoolide degradatsioon, mikroorganismide kasv (orgaaniliste hapete m\xc3\xa4\xc3\xa4ramise kaudu), ATP/ADP konversioon jm. Kapillaari seinte v\xc3\xb5i kasutatavate t\xc3\xb6\xc3\xb6lahuste modifitseerimine ioonsete vedelikega lubas laiendada meetodi kasutusala, n\xc3\xa4iteks lahutada neutraalseid h\xc3\xbcdrofoobseid \xc3\xbchendeid. Ioonsete vedelike kasutamine v\xc3\xb5imaldas v\xc3\xa4lja arendada elektroforeesi ja massispektromeetria meetodite otse\xc3\xbchendamise liidess\xc3\xbcsteemi. Arendatud on uudseid lahendusi makromolekulide lahutamiseks kasutades pol\xc3\xbcmeerset kapillaari ja kontaktita juhtivusdetektorit._NEWLINE_2007. aastal m\xc3\xa4\xc3\xa4rati EV teaduspreemia t\xc3\xb6\xc3\xb6de ts\xc3\xbckli "Elektromigratsioonilised meetodid bioprotsesside anal\xc3\xbc\xc3\xbcsis" eest Mihkel Kaljurannale (kollektiivi juht), Mihkel Koelile ja Merike Vaherile. Esitatud taotlus'